## Odluka o izdavanju i prodaji prigodnoga srebrnoga kovanog novca iz serije "Benedikt Kotruljević"

### NN 22/2008 (20.2.2008.), Odluka o izdavanju i prodaji prigodnoga srebrnoga kovanog novca iz serije "Benedikt Kotruljević"

# HRVATSKA NARODNA BANKA

**674**

Na temelju članka 20. i članka 38. stavka 3. pod n) Zakona o Hrvatskoj narodnoj
banci (»Narodne novine«, br. 36/2001. i 135/2006.) Savjet Hrvatske narodne banke
na sjednici održanoj 13. veljače 2008. donio je

## ODLUKU

### O IZDAVANJU I PRODAJI PRIGODNOGA SREBRNOGA KOVANOG NOVCA»BENEDIKT KOTRULJEVIĆ«

1. Hrvatska narodna banka u suradnji s Hrvatskim novčarskim zavodom d.o.o. iz
Zagreba izdaje prigodni srebrni kovani novac posvećen Benediktu Kotruljeviću,
hrvatskom i svjetskom ekonomistu XV. stoljeća, za čiji je rad »O umijeću
trgovine« znanstveno utvrđeno da prvi u svijetu opisuje poduzetništvo i njegovo
odvijanje te cjelovito prikazuje dvojno knjigovodstvo, koje je i danas u
primjeni diljem svijeta.
2. Prigodni srebrni kovani novac iz točke 1. ove odluke izdaje se u apoenu od
150 kuna, u količini ne većoj od 10.000 komada i u ukupnom iznosu ne većem od
1,500.000,00 kuna.
3. Prigodni srebrni kovani novac iz točke 2. ove odluke bit će izrađen od srebra
stupnja čistoće 925/1000, u specijalnoj tehnici kovanja kojom se postiže kakvoća
polirane ploče, s visokosjajnim ravnim površinama i matiranim reljefnim
detaljima prigodnih motiva. Srebrni kovani novac imat će masu od 24 grama i
promjer od 37 milimetara.
4. Prigodni srebrni kovani novac od 150 kuna s lica izgleda ovako: u središnjem
dijelu izvedena je kružna ploha unutar koje je prikaz portreta Benedikta
Kotruljevića. Unutar pojasa koji tvori rub kovanog novca i rub kružne plohe,
istaknuti su natpisi, i to u gornjem dijelu »1416.-1469.«, a u donjem dijelu
»BENEDIKT KOTRULJEVIĆ«. Iznad portreta, uz rub kružne plohe, istaknut je natpis
»BENEDETTO COTRUGLI RAGUSEO«, omeđen nizom sitnih kružnih izbočina.
5. Prigodni srebrni kovani novac od 150 kuna s naličja izgleda ovako: u
središnjem dijelu izvedena je kružna ploha unutar koje je stilizirani prikaz
šest novčića. Iznad prikaza istaknuti su natpisi »O UMIJEĆU TRGOVINE« i »DEL
ARTE DI MERCATURA«. Uz rub kružne plohe niz je sitnih kružnih izbočina. U pojasu
koji tvori rub kovanog novca i rub kružne plohe, u gornjem dijelu, oznaka je
nominalne vrijednosti »150« i oznaka novčane jedinice »KUNA«. U donjem dijelu
pojasa istaknut je natpis »REPUBLIKA HRVATSKA«, razdvojen prikazom grba
Republike Hrvatske. Godina izdanja 2007. istaknuta je u pojasu između oznaka i
natpisa tako da je na lijevoj strani djelomična oznaka »20«, a na desnoj strani
djelomična oznaka »07.«.
6. Autor je idejnog i likovnog rješenja prigodnoga srebrnoga kovanog novca od
150 kuna Damir Mataušić, akademski kipar.
7. Prigodni srebrni kovani novac iz točke 2. ove odluke prodavat će se po cijeni
od 220,00 kuna za komad.
8. Prodaju prigodnoga srebrnoga kovanog novca iz točke 2. ove odluke obavljat će
Hrvatski novčarski zavod d.o.o. iz Zagreba.
9. Prigodni srebrni kovani novac iz točke 2. ove odluke pustit će se u prodaju
25. veljače 2008.
10. Ova odluka stupa na snagu danom objave u »Narodnim novinama«.

O. br. 712/2008.
Zagreb, 13. veljače 2008.

Predsjednik Savjeta
Hrvatske narodne banke
guverner
Hrvatske narodne banke
**dr. sc.
Željko Rohatinski**, v. r.

Odluka, NN 22/2008-674
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)